b'\n_START_ARTICLE_\nSpace Invaders\n_START_SECTION_\nPelaaminen\n_START_PARAGRAPH_\nPelaaja liikuttelee ruudun alalaidassa olevaa lasertykki\xc3\xa4 vasemmalle ja oikealle ampuen yl\xc3\xa4puolelta rivimuodostelmassa l\xc3\xa4hestyvi\xc3\xa4 avaruusolentoja. Viholliset "marssivat" edestakaisin ja jokaisen k\xc3\xa4\xc3\xa4nn\xc3\xb6ksen yhteydess\xc3\xa4 siirtyv\xc3\xa4t hieman alasp\xc3\xa4in. Teht\xc3\xa4v\xc3\xa4n\xc3\xa4 on tuhota niin paljon vihollisia kuin mahdollista v\xc3\xa4istellen samalla niiden ampumia s\xc3\xa4teit\xc3\xa4 ja pommeja, joiden osumasta lasertykki tuhoutuu. Jos lasertykki tuhoutuu kolme kertaa, tai yksikin avaruusolioista p\xc3\xa4\xc3\xa4see ruudun alalaitaan saakka, peli loppuu. Silloin t\xc3\xa4ll\xc3\xb6in ruudun yl\xc3\xa4reunaan ilmestyy bonus-avaruusalus, jonka tuhoamisesta saa lis\xc3\xa4pisteit\xc3\xa4._NEWLINE_Sit\xc3\xa4 mukaa, kun pelaaja tuhoaa vihollisia, ne nopeuttavat liikkumistaan, kunnes ruudulla on vain yksi nopeasti liikkuva avaruusolio. Kun se on tuhottu, tulee ruutuun uusi muodostelma vihollisia, joka aloittaa "marssimisen" yht\xc3\xa4 rivi\xc3\xa4 alempaa kuin edellinen er\xc3\xa4. Pelaajan lasertykin yl\xc3\xa4puolella on nelj\xc3\xa4 suojakilpe\xc3\xa4. Niiden taakse voi suojautua vihollisen ammuksilta; kilvet kuitenkin tuhoutuvat pikkuhiljaa osumista.\n_START_SECTION_\nToteutus\n_START_PARAGRAPH_\nYksi Space Invadersin keskeisist\xc3\xa4 piirteist\xc3\xa4 oli, ett\xc3\xa4 mit\xc3\xa4 enemm\xc3\xa4n vihollisia tuhotaan, sit\xc3\xa4 nopeamin j\xc3\xa4ljelle j\xc3\xa4\xc3\xa4neet liikkuvat. Hy\xc3\xb6kk\xc3\xa4ysaallon alussa nopeutus on pieni, mutta suurenee dramaattisesti loppua kohti. Toiminto oli alun perin suunnittelematon seuraus pelin ohjelmointitavasta \xe2\x80\x93 kun ohjelman piti liikutella harvempia vihollisia, se pystyi p\xc3\xa4ivitt\xc3\xa4m\xc3\xa4\xc3\xa4n n\xc3\xa4yt\xc3\xb6n nopeammin \xe2\x80\x93 mutta kehitystiimi p\xc3\xa4\xc3\xa4tti s\xc3\xa4ilytt\xc3\xa4\xc3\xa4 piirteen._NEWLINE_Space Invadersin keskusyksikk\xc3\xb6n\xc3\xa4 k\xc3\xa4ytettiin 2 MHz:n Intel 8080 -suoritinta. Grafiikka toteutettiin yhdell\xc3\xa4 p\xc3\xa4\xc3\xa4suorittimen muistiavaruudesta mapatulla bittitasolla. \xc3\x84\xc3\xa4nitehosteet tuotettiin kukin erillisell\xc3\xa4 elektroniikalla._NEWLINE_Pystyasentoon rakennetussa versiossa kuva n\xc3\xa4ytettiin koteloon sijoitetun peilin kautta mustavalkon\xc3\xa4yt\xc3\xb6st\xc3\xa4. Kuva projisoitiin muovipaneeliin, jonka pelaaja n\xc3\xa4ki. Heijastavan paneelin takana oli kuumaisema. Pystyasentoon rakennettuja pelej\xc3\xa4 oli kahta versiota: Taito Corporationin toteuttama malli, jossa ohjaus tapahtui joystickilla, sek\xc3\xa4 Bally Midwayn lisensoitu malli, jossa ohjaamiseen k\xc3\xa4ytettiin nappeja ja kuvitus oli japanilaisversiota heikkolaatuisempaa._NEWLINE_Koska laitteisto tuotti yksiv\xc3\xa4rist\xc3\xa4 kuvaa, Taito lis\xc3\xa4si v\xc3\xa4rit p\xc3\xa4\xc3\xa4llyst\xc3\xa4m\xc3\xa4ll\xc3\xa4 heijastavan ruudun v\xc3\xa4rillisill\xc3\xa4 nauhoilla. Pelin ensimm\xc3\xa4inen Japanissa julkaistu p\xc3\xb6yt\xc3\xa4malli oli kuitenkin grafiikaltaan mustavalkoinen. Pelist\xc3\xa4 on valmistettu my\xc3\xb6s versiota, jossa n\xc3\xa4ytt\xc3\xb6laitteisto tuottaa aidosti v\xc3\xa4rillist\xc3\xa4 grafiikkaa._NEWLINE_Space Invadersissa ei ollut laitteistoa satunnaislukujen tuottamiseen, joten n\xc3\xa4enn\xc3\xa4isen satunnaiset UFOn tuhoamisesta saadut pistem\xc3\xa4\xc3\xa4r\xc3\xa4t tuotettiin tiivistealgoritmilla perustuen pelaajan ampumien laukausten lukum\xc3\xa4\xc3\xa4r\xc3\xa4\xc3\xa4n. Ennen pitk\xc3\xa4\xc3\xa4 kokeilijat havaitsivat, ett\xc3\xa4 suurimman pistem\xc3\xa4\xc3\xa4r\xc3\xa4n bonus-avaruusaluksesta saa tuhoamalla sen 23. laukauksella, ja sen j\xc3\xa4lkeen 15 laukauksen v\xc3\xa4lein. Pelin my\xc3\xb6hemmiss\xc3\xa4 versioissa t\xc3\xa4m\xc3\xa4 vika oli korjattu._NEWLINE_Toinen t\xc3\xa4rke\xc3\xa4 taktinen elementti peliss\xc3\xa4 on, etteiv\xc3\xa4t viholliset voi ampua pelaajaa ollessaan ruudun alimmalla "rivill\xc3\xa4".\n_START_SECTION_\n\xc3\x84\xc3\xa4net ja musiikki\n_START_PARAGRAPH_\nPeli\xc3\xa4 pidet\xc3\xa4\xc3\xa4n ensimm\xc3\xa4isen\xc3\xa4 videopelin\xc3\xa4, jossa oli jatkuva taustamusiikki tai sen esi-aste. My\xc3\xb6s \xc3\xa4\xc3\xa4nien nopeutuminen pelitilanteen muuttuessa (vihollisten nopeutuessa) oli ensimm\xc3\xa4isen\xc3\xa4 alalla._NEWLINE_Pelin \xc3\xa4\xc3\xa4nien todettiin vaikuttavan pelaajiin h\xc3\xa4tik\xc3\xb6imisen\xc3\xa4 kun vastustajat laskeutuvat alemmas verrattuna samaan peliin ilman \xc3\xa4\xc3\xa4ni\xc3\xa4.\n_START_SECTION_\nVaikutukset\n_START_PARAGRAPH_\nVideopelej\xc3\xa4 oli olemassa jo ennen Space Invadersia, ja sen julkaisuaikaan esimerkiksi Atarin Pong oli muutaman vuoden vanha. Space Invaders vangitsi kuitenkin yleis\xc3\xb6n mielenkiinnon tavalla, jollaista tuskin koskaan on pelien historiassa n\xc3\xa4hty. Sen science fiction -toiminta ja futuristinen ulkon\xc3\xa4k\xc3\xb6 vetosivat Star Wars -huumaa el\xc3\xa4v\xc3\xa4\xc3\xa4n yleis\xc3\xb6\xc3\xb6n._NEWLINE_Space Invadersin valtava suosio huomattiin viihdeteollisuudessa. Vuoden sis\xc3\xa4ll\xc3\xa4 julkaisustaan peli oli tuottanut satoja miljoonia dollareita voittoa, josta suurin osa tuli nuorilta ja kouluik\xc3\xa4isilt\xc3\xa4 lapsilta. Yhdysvalloissa nuorten videopeli-innostus saavutti sellaiset mittasuhteet, ett\xc3\xa4 jotkut heist\xc3\xa4 kerj\xc3\xa4siv\xc3\xa4t rahaa kaduilla, jotta voisivat jatkaa pelaamista._NEWLINE_Ilmi\xc3\xb6 johti ensimm\xc3\xa4isiin videopelien vastaisiin mielenilmauksiin, kun huolestuneet vanhemmat katsoivat videopelien vaikuttavan lapsiin haitallisesti. Space Invadersin tapauksessa ongelmana ei ollut niink\xc3\xa4\xc3\xa4n sen abstrakti ja tyylitelty v\xc3\xa4kivalta, vaan se, ettei peli\xc3\xa4 voinut sanan perinteisess\xc3\xa4 merkityksess\xc3\xa4 "voittaa". Kriitikot huomauttivat, ett\xc3\xa4 pelaaja on voimaton ja voi ainoastaan viivytt\xc3\xa4\xc3\xa4 v\xc3\xa4\xc3\xa4j\xc3\xa4\xc3\xa4m\xc3\xa4t\xc3\xb6nt\xc3\xa4 tappiota. Heid\xc3\xa4n mielest\xc3\xa4\xc3\xa4n peli istutti nuoriin kyseenalaista ajattelutapaa ja v\xc3\xa4hensi kilpailullisuutta, mink\xc3\xa4 tarkoituksena oli ehk\xc3\xa4 haitata Yhdysvaltoja talouskilpailussaan Japania vastaan._NEWLINE_Japanissa Space Invadersin suosio aiheutti kolikkopulan, kunnes liikkeell\xc3\xa4 olevien jenien m\xc3\xa4\xc3\xa4r\xc3\xa4 nelinkertaistettiin._NEWLINE_Yksi Space Invadersin suosion syist\xc3\xa4 oli uudentyylinen pelitapa: sen julkaisuun saakka videopeleiss\xc3\xa4 oli ollut kello, jonka rajoissa pelaaminen tapahtui. Peli loppui ajan (ja mahdollisen bonus-ajan) kuluttua umpeen. Space Invadersissa peli loppui vasta kolmen "el\xc3\xa4m\xc3\xa4n" kuluttua tai muukalaisten laskeuduttua ruudun alalaitaan. Pelaaja saattoi siis pelata niin kauan kuin taidot mahdollistivat.\n_START_SECTION_\nEnn\xc3\xa4tystulos\n_START_PARAGRAPH_\nKirjan Stratford Video Gaming Records, 1980 Premiere Edition (s. 79) Canadian National Exhibition -tapahtumassa saatu Space Invadersin enn\xc3\xa4tystulos on 1\xc2\xa0114\xc2\xa0020 pistett\xc3\xa4, jonka pelasi kanadalainen 12-vuotias Eric Furrer.'